**Foreningen Fredet**

**Riksantikvaren** 13. juni 2025

Postboks 1483 Vika,   
0116 Oslo

**Høringsuttalelse fra Foreningen Fredet til Bevaringsstrategi for bygder og byers kulturmiljøer**

Foreningen Fredet er en nasjonal interesseorganisasjon for Fredete kulturminner i privat eie (FRIP). Vi representerer mer enn halvparten av alle fredete kulturminner i Norge.

Foreningen Fredet er fornøyd med den tematiske inndelingen, men har noen kommentarer til utkast til bevaringsstrategi for bygder og byers kulturmiljø

I utkastet savner vi en større diskusjon eller sammenfatning om status på freda bygg og anlegg. Dette er et viktig bakteppe for å forstå utfordringene på kulturmiljøfeltet og problemstillingene som blir reist i strategiene (jf. deltemaene). Generelt savner vi også større fokus i strategien på freda bygg og anlegg.

Vi er glade for at Riksantikvaren anerkjenner foreningen som viktig aktør for eierinteresser, men registrerer samtidig at freda bygg og anlegg i privat eie ikke er nevnt eksplisitt i strategien. Det gjør at vi stiller spørsmål om hvem strategien er tiltenkt?

**FRIP er en viktig del av bygder og byers kulturmiljø**

Fredete kulturminner i privat eie:

* styrker stedets identitet og særpreg
* bidrar til turisme og opplevelser
* gir arbeid til tradisjonshåndverkere og andre virksomheter
* gir forståelse for historie og tidligere tiders levekår mv.

FRIP som forfaller og står i fare for å gå tapt har en tilsvarende negativ effekt.

I byene er FRIP under et betydelig press fra utbyggere på profittjakt.

**Status freda bygg og anlegg i privat eie**

Mellom ¼ og ½ av alle fredete kulturminner er gått tapt.

Manglende vedlikehold gir forfall og ytterligere tap av kulturminner.

Bevaringsprogrammet for fredete kulturminner i privat eie (FRIP) viser:

- 2000 FRIP nådde ikke målet om at alle FRIP skulle bringes opp til tilstandsgrad 1 innen 2020.

- 550 FRIP var i tilstandsgrad 3, dvs. stor fare for at de går tapt.

- 25 % av alle FRIP var gått tapt før 1979.

- Den positive tendensen fram mot 202 har snudd til nytt forfall.

- 40 % av FRIP i tilstandsgrad 1 falt til grad 2 og 3 fra 2009 til 2024.

- I 2023 er 60 % av FRIP i tilstandsgrad 2 og 3.

Riksantikvaren skriver i Evalueringen av bevaringsstrategiene:

- "Det er et stort gap mellom behovet for midler og dekningen av behovet i form av økonomisk støtte til eierne."

- "Det gjenstår mye arbeid for å nå målene om at FRIP skal ha ordinært vedlikeholdsnivå."

- "Det er behov for en langsiktig innsats og plan for å forebygge forfall og opprettholde god tilstand."

Økt behov for vedlikehold og en kraftig økning av kostnadene gjør at eierne ikke makter å istandsette og vedlikeholde FRIP uten at staten bidrar.

**Post 71**

Post 71 i statsbudsjettet har stått omtrent uendret de siste tiår. Samtidig har det vært en betydelig inflasjon, kostnadene til istandsetting og vedlikehold har økt kraftig og antall FRIP har økt betydelig. Offentlige stiftelser og museer er godkjent som stønadsberettiget. Tilskudd til arkeologiske merkostnader fra Post 71 går stort sett med til å betale moms som utgjør 25 % av totalkostnadene.

- 15 % av FRIP søker om tilskudd fra Post 71.

- 65 % av søkerne innvilges tilskudd.

- 90 % av FRIP får aldri noen økonomisk støtte fra staten.

Post 71 må økes betydelig for å nå målet om at alle FRIP skal bringes opp til tilstandsgrad 3.

Det må bli like viktig for Staten å ta vare på FRIP som allerede er fredet som å frede stadig nye kulturminner. Dette må gjenspeiles i alle bevaringsstrategiene. Ikke minst i en strategi som handler om bygder og byers kulturmiljøer, som berører mange nasjonale freda bygg og anlegg, bør dette løftes.

Nye fredninger må følges av tilsvarende økning i statlig tilskuddsrammer.

**Stortingsvedtak 707**

Ved behandling av Kulturmiljømeldinga i 2020 vedtok Stortinget Vedtak 707:

*Stortinget ber regjeringen i samband med bevaringsstrategiene fremme forslag om hvordan staten kan stimulere private eiere av kulturminner og kulturmiljøer til jevnt, godt vedlikehold gjennom skatte- og avgiftsinsentiver.*

I Stortingsmelding 4 (oppfølging av anmodningsvedtak) skriver regjeringen om vedtaket:

Oppmodingsvedtaket vil bli følgt opp i samråd med Klima- og miljødepartementet og i samsvar med nye bevaringsstrategiar som Klima- og miljødepartementet førebur.

Sjå omtale i Prop. 1 S (2024–2025) for Klima- og miljødepartementet.

Regjeringa vil kome tilbake til Stortinget om saka.

I Prop. 1 S (2024-2025) står det at de vil utarbeide en bevaringsstrategi for «Bygder og byers kulturmiljøer» i 2025.

Da vi sendte en forespørsel til tidligere finansminister Sanner, sa han at saken på lå til utredning hos RA.

Regjeringen har fått purringer fra flere hold, bl.a. fra Riksrevisor og Kontrollkomiteen i Stortinget, for at de skal gjennomføre det enstemmige stortingsvedtaket som nå er mer enn 5 år gammelt.

Stortingsvedtak 707 av 2020 skal gjennomføres i samband med bevaringsstrategiene. Det haster med å gjennomføre stortingsvedtaket.

Ingen av de 11 foregående bevaringsstrategiene som RA har utarbeidet som en oppfølging av Kulturmiljømeldinga har omhandlet stortingsvedtak 707.

Foreningen Fredet mener at rammevilkår i større grad burde ha vært diskutert i bevaringsstrategien for bygder og byers kulturmiljøer. Under Økonomiske rammevilkår bør også strategien være tydeligere på hvilke offentlige støtteordninger som eksisterer for freda eiere.

Dette er en vesentlig mangel ved foreliggende utkast til Bevaringsstrategier for bygder og byers kulturmiljø.

**Finansministerens svar til Stortinget**

Finansminister Jens Stoltenberg svarte 11. juni 2025 på spørsmål fra stortingsrepresentant Tage Pettersen om Stortingets vedtak om å fremme forslag til hvordan staten kan stimulere private eiere av kulturminner og kulturmiljøer gjennom skatte- og avgiftsinsentiver. Svaret vedlegges i sin helhet.

**Løsningsforslag fra Foreningen Fredet**

Foreningen Fredet har lansert to løsninger på Vedtak 707.

1. Momskompensasjon
2. Den danske modellen

Momskompensasjon

Fredete kulturminner i privat eie er de eneste forvalterne av fredete kulturminner som ikke får momskompensasjon. Likestilling mtp momskompensasjon er et virkemiddel som er enkelt å gjennomføre og delvis vil innfri Vedtak 707.

Foreningen Fredet har foreslått at av FRIP på linje med andre forvaltere av fredete kulturminner gis momsrefusjon for utgifter til istandsetting og vedlikehold.

Den danske modellen

Danmark har en modell som langt på vei etterkommer Vedtak 707. Den danske stat har velfungerende skatte- og avgiftsinsentiver som stimulere private eiere av kulturminner og kulturmiljøer til jevnt, godt vedlikehold. Innføring av den danske modellen vil være et godt svar på Vedtak 707.

Danmark har ordninger som stimulerer eiere av FRIP til jevnt godt vedlikehold:

- Utgifter til oppussing (vedlikehold og forbedringer) trekkes fra skatten innenfor et fast årlig rammebeløp.

- Formuesverdien av det forfalt skattefradraget er 25 %.

- Fradrag for faktiske driftskostnader; f.eks. utgifter til bygningsforsikring, vei, avløp, vanntilkoblingsgebyrer og utgifter til renovasjon og feiing.

- Fritak for tomteskatt forutsatt at det føres en særskilt bevaringserklæring som tinglyses på eiendommen.

- Bare private eiere av FRIP innvilges økonomisk støtte til restaureringsarbeid fra Kultur- og palassetaten.

- Støtten gis i form av tilskudd, lån, nye og brukte byggematerialer og ekspertbistand fra restaureringsarkitekt eller konservator.

**Konklusjon**

Momskompensasjon, den danske modellen eller andre forslag til skatte- og avgiftsinsentiver er bestillingen fra Stortinget som skal løses i samband med bevaringsstrategiene. Post 71 må styrkes for at ikke flere FRIP skal gå tapt.

Foreningen Fredet bidrar gjerne i en dialog for å finne gode løsninger!

Vennlig hilsen

Sjur Agdestein

Styreleder

Foreningen Fredet

Vedlegg

Svar fra finansminister Jens Stoltenberg til Stortinget av 11. juni 2025